Reng (Fluss)

Da Reng, amtl.: Regen (tschechisch: "Řezná"), is a 169 km langa Fluss z Ostbayern unz Tschechien, is ano a linka Nemfluss fo da Doana und da lengste Fluss fo da Owabfoiz.
Da Nam.
De "Geamana" hom "Regana" gsogt kod. D Rema fom "Castra Regina", schbada Rengschburg, hom des ois "Reganum" oda "Reganus" iwanumma. Im 11. Joahundat homs "Regin" gschriim und af a Urkund fo 1140 easchdmois "Reng".
Wou da Nam fiara kemma is, des woas ma ned gnau, an käitischn Uaschbrung ko ma ned ausschliassn. Fui fo de Oat am Reng hom an Bezuag zan Nam. D Stod Reng is vamuadle zweng ira Log zan Reng so gnennd. Andare san, "Rengdoaf", "Renghittn", "Rengpeilstoa", "Rengstauf" und "Weissnreng", wia aa da oide Nam vo "Roahausn", "Reginhusen" (Haisa am Reng). Da Oatsnam vo Rengschburg kummt fom lateinischn "Castra Regina" (Loga am Reng).
Eadkund.
Kwäifliss.
Fom Siidhang fom "Pancíř" ("Panzer", 1214 m) in da Nat fo da Sidlung "Zadní Pancíř" im Behmawoid, kimd da Grousse Reng, fliassd siidwesdle iwa "Železná Ruda" und "Alžbětín" z Boarisch Eisnstoa af Baian umme. Da Gloa Reng ("Malá Řezná") kwäid noadesdle am Fuas fom Groussn Rachl ("Medvědí hora") im "Rachlwoid" ("Roklanský les"), oan Kilomäda fo da Boarischn Grenz weg, in da Tschechei. Da Gloa Reng laafd af Noadwesdn iwad "Dringwossatoisperrn "Frauanau.
Da Grouss und da Gloa Reng fliassn z Zwiesl zam und draus wiad da Schwoaze Reng. Zwischn da Stod Reng und Veita schiabda se aaf "Boarisch Kanada", a ooglengna Landschdriich, wose nedamoi Fux und Hoos guadnochd song. Fiad Kanufara han de zwe Wuidwossaoschnitt "Bärnloch" und "Oidriegl" (Gumpnriada Schwoi) gfrogd. Duad hom se owa scho a boo darennd. Fia de zwe Oschnitt is Wuidwossa - Ausrisdung oiwai eafoadale, im Bärnloch is Rettungswestn und Häim Bflichd.. Fian Reng gäds weida duacha ned bsiedlds Land, bisa aaf "Teisnach" kimd und duad da gleinamade Fluss in Schwoazn Reng laft. Im Oat is a Babiafabrik ogsidld, de wou fom Fluss mid Wossa fias Babiamocha fasoagd wiad. No "Veita" gäds duach de zwe Stausään "Höinstoasää" und "Blaibochasää".
Da "Sääbo" kimd ausm Gloan Arbasää fiara und zam mim "Eembo" ba "Sommarau", wiada da Weiss Reng und fliassd weida af Lohberg und Lam zure. De Bohstreck "Lam – Bad Ketzing" iwa "Arrach", "Hohnwarth" und "Grafnwiesn", aaf "Pulling" z Bad Ketzing foigd an Weissn Reng.
Da Weiss und da Schwoazz Reng drefa se dano z "Pulling" zwischa Bad Ketzing und "Blaiboch" untahoi fo da Staumaua fom Blaibocha Sää. Fo do o, wiada Reng gnennd. Owa de Oaheimischn Uaeiwona song za oisamd Kwäifliss grod Reng.
Da Fisch im Reng.
Im Reng hand fui Fisch. Im Schwoazn Reng san:
Eiropäischa Aal, Aitl, Eiropäische Äsche, Bochforäin, Bochsaibling, Barbe, Flussbarsch, Bochschmerle, Braxn, Elritze, Grindling, Güster, Hasl, Hecht, Huchn, Karpfa, Groppe, Ukelei, Moderlieschen, Nosn, Rengbongforäin, Routaugn, Routfeda, Quappe, Schleie, Schneida, Walla, Zanda. Bsondas is da Huchn.
Landschaften.
Rengsenk.
Fo Zwiesl aaf Cham fliassd da Reng duachd "Rengsenk", de an hintan Boarischn Woid noadesdle fom foadan Boarischn Woid und an Foikastoana Foawoid siidwesdle ausanand hoit. Da Folaaf fom Reng wiad, aa no da Rengsenk, oiwei wida fom Bfoi, "Pfahl" (is a Quarzgang) gleit.
Natuaschutzgebiet Rengtoiau.
In da "Cham-Furtha Senk" zwischa "Cham" und "Pösing" weit se s Flusstoi stoag, da Fluss mäandert in weide Schleifan. Do is a neis Natuaschutzgebiet, d "Rengtoiau" firakema.. Mid za. 1427 ha is des mid Oostand grässde Natuaschutzgebiet in da Owabfoiz, nem däm fom "Künischn Gebirg" am Owalaaf fom Reng, wos teiweis in da Tschechei ligt. 1974 is s easchde, 10 ha grousse Schutzgebiet siidle fo Cham aafkema gwen. S Kernland fom Naturschutzgrousprojekt Rengtoiau hod 1776 ha. D Aunlandschaft mid Erln - und Weidngsamdn Waian und Oidwossa, isa wichdiga Rickzugsoat fia Wiesnbriata. Do kama Uferschnepfn, Bekassine und Grousse Brachfegl im Bruatbiotop ooschaung, owa aa Zuagfegl wia Kambflaifa, Dunkla Wossalaifa, Greaschenkl oda Singschwän bam Duachzug. Weidare hand Biba, Schwoazhoisdaucha, Wachtlkene, Routschenkl, Leffla, Blaukehlchen, Eisvogl, Moafrosch, Laubfrosch und Gäibbauchunke. A fia Vegetation (z. B. Kleinseggen, Binsn) und säitane Insektn is s Natuaschutzgebiet a wichtiga Standoat.
Z Cham-Untatraumboch is a Beobachtungsstation mid Aussichtstuam.
Rengtoi.
Z Roding umma, rind da Reng ina broade Toisoi, de an "Foikastoara Foast" vo da "Bonwöhra Senk" drennt. Uma "Stefling" wiads Toi enga und biagd z "Marienthoi" no Siidn o. Im enga Toioschnitt bis aaf "Hirschling "mid seine steila Häng, wind se da Fluss glei gonimma. Fo Hirschling aaf Rengschburg weit se s Toi wida. 
Pflanzn, de wos gern woam hom und de aa im Doanaram fiakemma, han im Rengtoi gnau richte. Aussahoi foda Toilog hods woame Beaghäng, wou Driggawiesn (Trockenrasen) und Kiefanwoid woxn. Do gfind se ara Schluchdwoid an da Buag Stefling und da Buagruin "Stoggafäis".
Mindung.
Z Rengschburg, gnau bei Roahausn, mind da Reng in d Doana. Grod af seine lezdn 530 Mäda wiad da Reng fo da Berufsschiffarai gnuzd und is ois Bundeswossastraß ausgwiesn, owa grod mid 100 Mäda Läng.
Nemfliss.
Zuafliss in Reng :
Wiatschaft.
S Wossa fom Reng wiad fias Dringwossa und fiad Enagiegwingung gnuzd. Aa heid no, gibds am Reng Mäina (Mühlen), a wen ned oisamd gnuzd wean und fafoin. Hoizfaoawadung und Babiamocha is a wichtiga Wiatschaftszweig.
s Drifdn.
Scho im Middloita is da Reng fiad Fleßarei brauchd woan. Uma 1847 is da Reng bis af Zwiesl floßbar gwen. Am 12. Aprui 1847 hande easchdn siim Fleß mid Breda fo Zwiesl af Rengschburg gfon gwen. Im Woid um Zwiesl uma, homs Schwäin baud, wos Wossa fo de Zuafliss gstaud woan is. Aa da Gloa Arbasää is fo 1885 oo ois Stausää gnuzd woan. Owahoi fo Zwiesl homs s Hoiz an da Drifdsperr gsamed kod, aafteit und dano weida iwan Reng owe drifdn lossn. Gfiachd iss "Bärnloch" gwen, a fia Kilomäda lange Streck owahoi fo Teisna, gramed foi mid Fäisn. Duad hom se de Baam gfangd, owa scho so fäi dasd gmoand hosd auwää. No homses ausanand zong und weida driim, wos frale aa gfeale fiad Oawada gwen is. "Holländer-Stämm" hanaso iwa Rengschburg und an "Ludwig-Doana-Main-Kanai" bis aaf Holland glangd gwen. Aussa Breda und Stämm, isara Scheithoiz drifd woan.
Ois da "Höinstoasää" baut woan is, iss aa mid da Fleßarei af Rengschburg und Cham goa gwen. Bis afs End fo de 1950a Joo nai homs no Drifd kod. Zlezd sans no fo Zwiesl aussa, za Babiafabrik Teisnach gfon gwen, owa wias no 1955 an "Renga Sää" baud kod hom, iss gor gwen.